178. ΑΠΟΦΑΣΗ ΥΠΟΥΡΓΩΝ ΜΕΤΑΦΟΡΩΝ ΚΑΙ ΕΠΙΚΟΙΝΩΝΙΩΝ Αριθ. Β2/46982/9290 της 17/31 Δεκ. 1992 (ΦΕΚ Β΄ 768) Μεταβίβαση Φ.Δ.Χ. αυτοκινήτων. Έχοντας υπόψη: 1.Τις διατάξεις του άρθρ. 9 του Νόμ. 383/76 (Α΄ 182) «περί διενεργείας εμπορευματικών μεταφορών δια φορτηγών αυτοκινήτων δημόσιας χρήσης και άλλων τινών διατάξεων». 2.Τις διατάξεις του άρθρ. 3 του Π.Δ. 294/91 (Α΄ 103) περί τροποποιήσεως και συμπλήρωσης του Π.Δ. 57/89 «προσαρμογή της Ελληνικής νομοθεσίας προς τις διατάξεις της οδηγίας του Συμβουλίου των Ευρωπαϊκών Κοινοτήτων 74/561/ΕΟΚ της 12ης Νοεμβρίου 1974, περί προσβάσεως στο επάγγελμα του μεταφορέα εμπορευμάτων στον τομέα των εσωτερικών και διεθνών οδικών μεταφορών, όπως τροποποιήθηκε με την οδηγία 80/1176/ΕΟΚ της 4ης Δεκεμβρίου 1980» (Α΄ 28), σε συμμόρφωση και προς την οδηγία 89/438/ΕΟΚ του Συμβουλίου της 21ης Ιουνίου 1989». 3.Τις διατάξεις του άρθρ. 4 του Π.Δ. 294/89 (Α΄ 103). 4.Τις διατάξεις του άρθρ. 13 του Νόμ. 383/76 (Α΄ 182) και του άρθρ. 7 του Π.Δ. 57/89 (Α΄ 28) με τις οποίες εξουσιοδοτείται ο Υπουργός Μεταφορών και Επικοινωνιών να καθορίζει με απόφασή του, εκτός των άλλων, και κάθε αναγκαία λεπτομέρεια για την εφαρμογή των διατάξεων αυτών. 5.Το γεγονός ότι πρέπει να καθοριστούν οι αναγκαίες λεπτομέρειες μεταβίβασης Φ.Δ.Χ. αυτοκινήτων στα πρόσωπα που έχουν τις προϋποθέσεις εισόδου στο επάγγελμα του οδικού μεταφορέα εμπορευμάτων. 6.Το άρθ. 29Α του Νόμ. 1558/85 «Κυβέρνηση και Κυβερνητικά όργανα» (Α΄ 137), όπως προστέθηκε το άρθρο τούτο με το άρθρ. 27 του Νόμ. 2081/92 (Α΄ 154), αποφασίζουμε: 1.Κεφάλαιο Α΄: Πρόσωπα. Επιτρέπεται να μεταβιβάζονται δια πράξεως εν ζωή, κατά κυριότητα μετά της άδειας κυκλοφορίας τους φορτηγά αυτοκίνητα δημόσιας χρήσης, κάθε κατηγορίας (εκτός των περιπτώσεων που εξαιρούνται από τις διατάξεις του άρθρ. 4 του Π.Δ. 57/89), σε φυσικά πρόσωπα κα μεταφορικές επιχειρήσεις που κατέχουν άδεια άσκησης επαγγέλματος οδικού μεταφορέα εμπορευμάτων στο όνομά τους. ΙΙ.Κεφάλαιο Β΄. Δικαιολογητικά. Κατά την σύνταξη του οριστικού συμβολαίου μεταβίβασης ή κατά την καταχώρηση στο βιβλιάριο μεταβολών κατοχής και κυριότητας Φ.Δ.Χ. αυτοκινήτου σύμφωνα με τις διατάξεις του Ν.Δ. 1146/72, θα υποβάλλονται τα παρακάτω δικαιολογητικά κατά περίπτωση: α)Φυσικά πρόσωπα. α1.Επικυρωμένο φωτοαντίγραφο άδειας άσκησης επαγγέλματος οδικού μεταφορέα εμπορευμάτων. α2.Πιστοποιητικό ΤΣΑ (για όσα φυσικά πρόσωπα είναι κάτοχοι Φ.Δ.Χ. αυτοκινήτων) ή υπεύθυνη δήλωση του Νόμ. 1599/1986 ότι δεν έχουν στην κατοχή τους άλλο Φ.Δ.Χ. αυτοκίνητο κατά περίπτωση. β)Μεταφορές Επιχειρήσεις. β1.Επικυρωμένο φωτοαντίγραφο άδειας άσκησης επαγγέλματος οδικού μεταφορέα εμπορευμάτων. β2.Πιστοποιητικό ΤΣΑ (για όσες έχουν συσταθεί και λειτουργούν σύμφωνα με τις διατάξεις του Νόμ. 383/76). ΙΙΙ.Κεφάλαιο Γ΄. Μεταβατικές διατάξεις. Επιτρέπεται η μεταβίβαση φορτηγών αυτοκινήτων δημόσιας χρήσης στα φυσικά πρόσωπα που αναφέρονται στην περίπτ. α΄ της παραγράφου 1 της κανονιστικής απόφασης Β2/44786/2457/86 (Β΄ 57) και με τη διαδικασία και δικαιολογητικά που αναφέρονται στην παραπάνω διάταξη μέχρι 30-6-1993. ΙV.Κεφάλαιο Δ΄ Γενικές διατάξεις. 1.Από τις διατάξεις αυτής της απόφασης δεν προκαλείται δαπάνη σε βάρος του κρατικού προϋπολογισμού. 2.Η ισχύς της παρούσας αρχίζει την 1-1-1993. 